
REPUBLIKA HRVATSKA
KARLOVAČKA ŽUPANIJA
OPĆINA NETRETIĆ
OPĆINSKO VIJEĆE
KLASA: 024-04/26-01/25
URBROJ: 2133-11-01/06-26-1
Netretić, 28. srpnja 2026.


Na temelju članka 73. Zakona o rodiljnim i roditeljskim potporama („Narodne novine“ broj 152/22 i 34/25), te članka 28. Statuta Općine Netretić („Glasnik Općine Netretić“ broj 03/13, 02/18, 03/18, 02/20, 02/21 i 03/25), Općinsko vijeće Općine Netretić na 07. redovnoj sjednici održanoj dana 28. srpnja 2026. godine donijelo je

O   D   L   U   K   U

o uvjetima i načinu ostvarivanja prava na jednokratnu novčanu pomoć 
za novorođeno dijete

Članak 1.

Ovom Odlukom o uvjetima i načinu ostvarivanja prava na jednokratnu novčanu pomoć za novorođeno dijete (u daljnjem tekstu: Odluka) utvrđuju se uvjeti, način ostvarivanja prava i visina jednokratne novčane pomoći za novorođeno dijete.
Odredbe ove Odluke primjenjuju se pod jednakim uvjetima na roditelje u bračnoj i izvanbračnoj zajednici.

Članak 2.

Uvjeti za ostvarivanje prava na jednokratnu novčanu pomoć iz članka 1. ove Odluke su:
prebivalište roditelja na području Općine Netretić
prebivalište djeteta na području Općine Netretić.
U slučaju da prebivalište na području Općine Netretić (u daljnjem tekstu: Općina) ima jedan od roditelja, pravo na novčanu pomoć može se ostvariti ako prebivalište na području Općine ima dijete, uz pisanu izjavu roditelja da nije ostvario pomoć od druge jedinice lokalne samouprave.

Članak 3.

Za ostvarivanje prava na pomoć iz članka 1. ove Odluke roditelj je dužan podnijeti pisani zahtjev Jedinstvenom upravnom odjelu Općine Netretić. 
Zahtjev iz stavka 1. ovog članka podnosi se najkasnije u roku od 6 mjeseci od dana rođenja djeteta.
Ako oba roditelja imaju prebivalište na području Općine, podnositelj zahtjeva uz zahtjev iz stavka 1. ovog članka dužan je priložiti:
uvjerenje o prebivalištu za novorođeno dijete ili presliku osobne iskaznice djeteta
preslik osobnih iskaznica oba roditelja.
Ako samo jedan roditelj ima prebivalište na području Općine, podnositelj zahtjeva  uz zahtjev iz stavka 1. ovog članka dužan je priložiti:
uvjerenje o prebivalištu za novorođeno dijete ili presliku osobne iskaznice djeteta
preslik osobne iskaznice roditelja 
pisanu izjavu roditelja da nije ostvario pomoć od druge jedinice lokalne samouprave.

Članak 4.

Jednokratna novčana pomoć iz članka 1. ove Odluke iznosi 300,00 eura za svako novorođeno dijete.

Članak 5.

O zahtjevu iz članka 3. ove Odluke odlučuje se rješenjem.
Ako nije potrebno provoditi ispitni postupak, rješenje za ostvarivanje prava na pomoć iz članka 1. ove Odluke donosi se i dostavlja stranci u roku od 15 dana od dana podnošenja urednog zahtjeva.
Ako je potrebno provoditi ispitni postupak, rješenje za ostvarivanje prava na pomoć iz članka 1. ove Odluke donosi se i dostavlja stranci u roku od 30 dana od dana podnošenja urednog zahtjeva.

Članak 6.

Jednokratna novčana pomoć iz članka 3. ove Odluke isplaćuje se na račun podnositelja zahtjeva u roku od 30 dana od dana donošenja rješenja kojim se odobrava isplata jednokratne novčane pomoći.

Članak 7.

Danom stupanja na snagu ove Odluke prestaje važiti Odluka o uvjetima i načinu ostvarivanja prava na jednokratnu novčanu pomoć za novorođeno dijete („Glasnik Općine Netretić“ broj 03/18).

Članak 8.

Postupci započeti do dana stupanja na snagu ove Odluke dovršit će se prema odredbama Odluke o uvjetima i načinu ostvarivanja prava na jednokratnu novčanu pomoć za novorođeno dijete („Glasnik Općine Netretić“ broj 03/18).
Članak 9.
Ova Odluka stupa na snagu osmog dana od dana objave u "Glasniku Općine Netretić".

	
	PREDSJEDNIK OPĆINSKOG VIJEĆA:
Tomislav Frketić

	DOSTAVITI:
1. Ministarstvo demografije i useljeništva, Ulica grada Vukovara 23, Zagreb,
2. Općinski načelnik, ovdje,
3. Pročelnica JUO, ovdje,
4. Referent za financije i proračun, ovdje,
5. Dokumentacija, ovdje,
6. Za objavu, ovdje,
7. PISMOHRANA.-

